ธสน.เน้นเงินกู้ลงทุนฟุ้งกวาดกำไร600ล.
เอ็กซิมแบงก์ ตั้งเป้าทำกำไรกระฉูด 600 ล้านบาทเร่งเพิ่มส่วนต่างดอกเบี้ย ปล่อยกู้โครงการทวาย
17 ส.ค. 2554

เอ็กซิมแบงก์ ตั้งเป้าทำกำไรกระฉูด 600 ล้านบาทเร่งเพิ่มส่วนต่างดอกเบี้ย ปล่อยกู้โครงการทวาย
นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) หรือ ธสน. เปิดเผยถึงแผนการดำเนินในปี 2554 ว่า ตั้งเป้ากำไรสุทธิถึง 600 ล้านบาท เพิ่มขึ้นจากปี 2553 ที่มีกำไรสุทธิ 145 ล้านบาท โดยธนาคารจะบริหารเรื่องส่วนต่างของอัตราดอกเบี้ยให้มีประสิทธิภาพ จากที่ปัจจุบันอยู่ที่ 2%
ธนาคารตั้งเป้าหมายขยายสินเชื่อเพิ่มขึ้น คาดว่ายอดสินเชื่อคงค้างจะเพิ่มเป็น 6.52 หมื่นล้านบาท หรือเพิ่มขึ้น 16% เมื่อเทียบกับปี 2553 ซึ่งอยู่ที่ระดับ 5.64 หมื่นล้านบาท โดยเน้นปล่อยสินเชื่อให้กับผู้ประกอบการที่ต้องการลงทุนในต่างประเทศ โดยเฉพาะเขตเศรษฐกิจพิเศษของประเทศพม่าในพื้นที่ท่าเรือทวาย มีมูลค่าโครงการลงทุนทั้งสิ้นกว่า 5 หมื่นล้านบาท 
อย่างไรก็ตาม ในปีนี้ธนาคารยังไม่มีความจำเป็นที่จะต้องเพิ่มทุน เนื่องจากเงินในกองทุนมีเพียงพอต่อการปล่อยสินเชื่อได้กว่า 1 แสนล้านบาท 
นอกจากนี้ ยังมีแผนปรับโครงสร้างหนี้ของลูกค้า โดยได้ว่าจ้างที่ปรึกษาทางการเงินเพื่อมาบริหารเอ็นพีแอล ทั้งนี้ในปี 2553 มียอดเอ็นพีแอล 3,539 ล้านบาท หรือคิดเป็น 6.22% ของยอดสินเชื่อรวม ลดงลงจากปี 2552 จำนวน 820 ล้านบาท หรือลดลง 1.93% 
สำหรับในปี 2554 ธนาคารคาดว่า ภาคการส่งออกจะชะลอตัวลงจากปีก่อน ขณะที่ค่าเงินบาทยังเป็นปัจจัยที่ต้องจับตานายคณิสร์ กล่าวถึงผลกระทบของการชุมนุมทางการเมืองของประเทศลิเบียอีกว่า ที่ผ่านมามีผู้ประกอบการให้ความสนใจที่จะขอสินเชื่อกับธนาคารเพื่อไปลงทุนในประเทศแถบตะวันออกกลางเป็นมูลค่าถึงหมื่นล้านบาท แต่ผู้ประกอบการยังไม่ได้มีการลงทุนแต่อย่างใด ซึ่งหากเหตุการณ์ดังกล่าวมีความสงบเรียบร้อยแล้ว อาจจะมีการเจรจาเพื่อปล่อยสินเชื่อให้กับผู้ประกอบการนำไปลงทุนโครงการในพื้นที่ดังกล่าว เพราะเบื้องต้นประเมินว่ายังคงมีความต้องการในด้านการก่อสร้างเป็นจำนวนมากพอสมควร โดยเฉพาะ โครงการที่เป็นการพัฒนาระบบโครงสร้างพื้นฐานของประเทศ